url: = Laisiangtho pen Pasian’ kammal ahi hiam?\nLaisiangtho pen Pasian’ kammal ahi hiam?\nDotna: "Laisiangtho pen Pasian’ kammal ahi hiam?"\nDawnna: Hih dotna ih dawn kikna tungtawnin Laisiantho ih muh zia leh ih nuntakna sunga Laisiangtho ih athupit zia hong lak bek hi lo in, ih nuntak na sungah Laisiantho pen a thunei pen a hihna hong lak ding hi.Laisiangtho pen Pasian kammal hi leh eite in ih it ding, ih sin ding, ih zuih ding leh ih up ding a hihi. Laisiangtho pen Pasian kammal hi leh Lasiangtho theih lohna pen Pasian theih lohna a hihi.\nPasian in Laisiantho hong piak na-in amah in eite hong itna a hong lah nopna leh a hong theih sak nopna ahihi. “Kipholak na” ih a khiatna in Pasian in mihing te tungah amah pen kua ahi hiam cih a theih sak nopna leh eite in amah tawh ih ki pawl kik theih nang lampi muhna a gennopna hihi. Hih thute pen Pasian in akammal sungah hong gen kei leh eite in ih thei zo kei hi. Pasian in ama kammal pen abei sa hun kum 1500 hun lai in hong piak ahihhang in tuni ciang dong Pasian tawh a man aki zop theihna dingin mihing te in a theih ki lawm thu khempeuh te hih Pasian kammal Laisiangtho sungah ih mu thei hi. Laisiangtho pen Pasian kammal hi leh upna, gamtatna leh ih upna te pen hih Laisiangtho kammal tungah ih din ding a hihi.\nLaisiangtho pen laibu mawkmawk hi lo in Pasian kammal a hih lam kei mahin bang ci theih theih ding ka hi hiam? ci-in nang leh nang na ki dong kha thei ding hi. Laisiangtho pen laibu dang tawh aki bang lohna pen bang ahi hiam? Laisiangtho pen Pasian kammal a hih lam koibangin teti lak thei ding hiam? Laisiangtho pen Pasian kammal, Pasian hu mop, upna tawh ki sai a kicing lai bu hi ci in tel tak in na theih nop leh hih dotna te a ki dot loh pha mawh a hihi.\nLaisiangtho pen Pasian kammal hi ci a, upna sungah muanlah ding bang mah a om kei hi. Laisiangtho pen Pasian kammal a hihna Paul in Timothy kiangah alai khak na sung ah hih bangin ih mu thei hi. “……..Timothy aw, Khazih Jesu upna hangin hotkhiatna pilna na ngah theih na dingin asiangtho Pasian kammal pen na neu tung panin na sin khin zo hi.\nLaisiangtho sunga a om thu khempeuh te pen Pasian hu mop a hihi. Tua te pen thuhilhna, mawhna pulakna, kipuah phatna leh thuman thutak hilhna a, a ki zang a hihi. Tua a hih man in Pasian mi in Laisiangtho tawh ki tuak a nun tak leh na hoih tampi a sem thei ding hi” (2Tim.2:15-17).\nLaisiangtho pen Pasian kammal a hihna Laisiangtho sung leh adang mun tuamtuam pan in teti ki lak thei hi. Laisiangtho sungah sim le hang Laisiangtho pen Pasian humop a hih lam ki mu thei hi. Amasa pen pen in Laisiangtho pen Pasian kammal a hihna pen Laisiangtho ih a thu luan zia a ki bang na in hong ki lang sak hi. Laisiangtho pen bu kingawm sawmguk leh guk om in, minam tuam tuam leh mun tuam tuam pan in ki gelh a, pau tuam tua tawh zong ki at in, kum 1500 hun sung bang hi a, mi 40 val bangin mun tuamtuam panin a at hangin hih Laisiangtho pen a patna pan in a tawpna dong ki tukkalh cih omlo in a deih na aki khat hi. Laisiangtho ih lam danna pen hih a deih na aki bang na pan in ih mu thei hi. Pasian in mihing te lungtang sungah na sem a hih manin mihing te in Pasian thu at a hih lam tel tak in honglak a hihi.\nAnih na ah Kamsang te thu gen na tungtawn in Laisiangtho pen Pasian kammal a hih lam hong lak hi. Israel mi nam te a ding ahi zongin, hong pai lai ding hun a khuapi te a ding ahi zongin, mikhempeuh te a ding a hi zongin, Messiah hong pai ding hun a ding ahi zongin, hih Messiah pen Israel mite a ding bek a hilo, mi khempeuh te a dingin hongpai ding thute a genna mun za val ah ki mu thei hi. Laisiangtho pen adang biakna laibu ahih keileh Nostradamus te gelh laibu tawh a ki bang kei hi. Laisiangtho sunga aki gelh thute pen ki cian mahmah in pelh lo in tangtung lianlian hi. Laisiangtho lui sung bek ah zong Jesu thu tawh ki sai in a gen kholh na mun za thum val ah ki mu thei hi. Jesu pen kua sungpan in hong suak ding, kua mi nam sung pan in hong suak ding cih bek gen khol lo in amah pen si a nithum khit ciangin a thawh ki ding thu zong hong gen khol hi. Laisiangtho ih tang tun zia pen kam bek tawh a ki gen hi lo in Pasian kammal a hih manin a tang tung a hihi. Laisiangtho bangin aki gen khol thu te a tang tun lianlian biakna laibu hih leitungah a om kei hi.\nA thumna ah Laisiangtho kammal ih ukna leh avang liatna tawh in ki lak thei hi. Hihpen a masa nihte sangin ukna nei zaw ahihmanin Laisiangtho pen ukna leh vangliatna nei a hih na hong ki langsak hi. Laisiangtho pen a dang laibu te tawh ki bang lo in ukna a nei hi. Vangliatna nei a hih na pen avanglian Pasian kammal ahihmanin mitam pi tak te ih nuntakna a ki khelsak na ki mu thei hi. Laisiangtho in zudawn ding a phal kei hi. Nupa ki zopna ah a val om mi te na gawn mawhmai na apia hi. Akisia ding nuntakna na a puah pha kik hi. Mimawh te mawhmai na apia hi. Mawhna apua lak hi. Laisiangtho simna hangin ki muh dahna na gawn itna in hong kihei sak thei hi. Laisiangtho in Pasian kammal bek ih a septheih vangliatna te bek a sem hi.\nLaisiangtho pen Pasian kammal a hih na thu adang na ten zong teti a lak hi. Akhat na pen Laisiangtho tang thu a hihi. Laisiangtho pen a man mahmah tang thu a hihman in adang a ki at laibu te tawh ki banglo hi. Laisiangtho sunga thu piang te leh a dang lai at siate ih et ciangin Laisiangtho sung a aki at thute pen a hun ki cian lianlian in man mahmah se hi. Laisiangtho sung a thu piang teng leh Laisiangtho aki lakna ih et ciangin leitung kipat pan a, a om laibu khempeuh sangin a hoih zaw a hi lam ih mu thei hi. Laisiangtho sunga, aki at thute pen biakna leh zuihna tawh ki sai-in a muantak mahmah a hihi. Tua a hih manin Laisiangtho pen Pasian kammal ahih na hong lak hi.\nLaisiangtho pen Pasian kammah a hih na a nih na teti in lai bu gelh te ih a thu luan zia ki tuak na ahihi. Ih gensa mah bangin Pasian in a kamal a gelh dingin mun tuamtuam a om mihing te a zang hi. Hih laibu at te ih nuntakna ih et ciangin a thuman lo mite ih at lai bute pen eite in ih up ding a hi kei hi. Amau nuntakna ih et tak ciangin amau te in amau upna hangin sih na dong thuak gam uh hi. Tua ahih manin hih mite in Pasian gen thute at a hih lam hong lak hi. Hih Laisiangtho thak at te leh thu um mitul tampi tak te(ICor.15:6) in amau thu gen pen thuman thu tak a hih lam thei uh hi. Banghang hiam cih leh amau te in Topa Jesu khazih a thawhkik khit ciangin amah tawh hun tampi tak a om khop man uh a hihi. Ih Topa Jesu thawh kikna hangin amau te in hangsanna a nei uh hi. Amaute in a bukna pan in hong paikhia uh a, Pasian a lah thute hangin sih ding nagawn tel uh hi. Hih mite nuntak na leh sihna hangin Laisiangtho pen Pasian kammal a hihna hong lak hi.\nLaisiangtho pen Pasian kammal ahihna hong lahna a tawpna in Laisiangtho kammal ih ki siat theih loh na ahihi. Laisiangtho pen Pasian kammal hi a, thupi mahmah ahih manin Laisiangtho tangthu sungah en le hang Laisiangtho pen do in a sia sak nuam mitam pitak a om uh hi. Romah ukna nei te a hi Diocletian leh a dang Laisiangtho a neu sekte, leh tuhun a pasian thei lo te leh Pilna a suang te in Laisiangtho pen a bei sak nop uh hangin hih Laisiangtho pen siat hun leh bei hun a nei kei hi. Tua bek hi lo in Laisiangtho pen Leitung bup ah a ki khawng pen zong a hihi.\nHun sim in mi tampi tak te in Laisiangtho pen tangthu bang bek in ngaihsun uh hi. Tangthu tuanthu kin te in hih Laisiangtho pen tang thu bang bek in a ngaih sun uh hi. Mipawl khat te leuleu in Laisiangtho thu gen te pen tuhun tawh ki tuak nawn lo hi ci uh hi. A hi zongin Laisiangtho ih thu manna, a gen thute leh a hilh thu te pen hih leitungah tu ni dong hoih penlai hi. Laisiangtho pen science, psychology, leh political pilna nei te in a nial uh hi. A hi zong in Laisiangtho pen a ki at hun lai mah bangin thuman in manpha mahmah lai hi. Hih laibu pen abeisa hunkum 2000 pan in ki pan in mitampi takte ih nun takna aki khel sak a hihi. Mitampi tak te in Laisiangtho pen galbawl in a suksiatnop uh hangin, Laisiangtho pen kisia het lo in tuni dong thuman thutak leh vang liatna tawh a ki dim lai hi. Hih Laisiangtho pen a susia nuam te in susia zo lo in, a bawlsiatna hangin Laisiangtho pen Pasian kammal ahihna leh Pasian in kem a hihna a hong ki lang sak zaw a hihi. Tua ahih manin Laisiangtho pen mitam pi takte in susia mah tase leh hih Laisiangtho pen ki sia het lo a, zongki khel het lo hi. Tua bek hi lo in Jesu in “Lei leh van a ki sia zongin kakammal aki sia ngei kei ding hi” (Mark.13:21) a ci hi. Hih hong ki gen thute hangin Laisiangtho pen Pasian kammah ahih lam kua mah in a nial thei ngeikei ding hi.


timestamp: atn

url: =Lailui khua ah ZCD MP te gualzawhna pawi kibawl :: ZOMI DAILY\nposted on 21 April 2016 at 5:21 pm Lomkholna: News, ZCD, Zomi\nA zah tak huai kong it kong muang uh Zomidaily aw hih anuai aa kong lai puak uh Zomidaily Thu Thang tuam2 ah nong hel sak nading un zahtak na lianpi tawh LaiLui Khua ZCD in kong thum kong gen uh hi. Lai mal cing lo mun te ah nong beklam sak nading uh leh azak nop lo laimal te ah deihsak na tawh nong huh lai nading un zong kong thum nuam lai uh hi.\nApril 20. 2016 ni in Lai Lui khua ah ZCD gualzawh picin Lungdam koh bawl na ah ZCD MP te ki sam in hong pai uh ahih man in khuami te ki lungdam pha mah2 hi. ZCD MP te vai dawn na khuami ten nei uh aa hih bang in na dawn uh hi “Zosuan Zo Von Tawi Te Zua Pa Teng Aw Tang Bang Ong Dam Uh Maw” ci in Zo ngei na te tawh ki dawn in nuam ki sa in ki lungdam thei mah2 hi.\nZCD MP pan mailam kalsuan dan ding, sep leh bawl dan ding leh ZCD ii ngiim na te leh muh dan te Khua mi te tung hong gen khia uh ahih man in tha ki ngah in ki lawp mah2 hi. ZCD MP te Vok nih tawh muakna ki nei in khuami te tawh ZCD gualzawh lungdam koh na annkuang ki umkhawm in Zosuan Zo Von Tawi te Zua Pa teng aw khan kum khua sawn in tangbang hong dam un maw ci in annlum tawh ki valh suk in ankam lim mah2 hi.\nGual zawh na hong pia ih biak Pasian min thang ta hen la ZCD MP te Khan Kum Khua Sawn hen la ZCD Khuam Bang Kho den ta hen. Amen\nLaiLui Khua ZCD\nPrevious: Cidam nading atheihhuai mehteh mehgah pawlkhat\nNext: Zogam zing ni thak hong suak ding ~ Hau Za Cin\nHoihzaw! ~ Dimno’ Pa\nMCC makai in Rev. Kam Hau tawh Crusade ah sapna\nZAM Thupuak :: 03 December 2017 (UN te’n mi samsamta)


url: =Myanmar gam mi 3000 Malaysia in puakkik sawm :: ZOMI DAILY\nposted on 10 June 2020 at 1:46 pm Lomkholna: Malaysia, News, TedimPost\nMalaysia kumpi in Myanmar gammi gilbem ah a koihte uh mi tampitak Covid-19 positive cih mukhia uh ahih manin mi 3000 bang peuhmah puakkik sawm uh hi, cih thu Malaysia a om Myanmar Embassy te kiang pan kiza hi. Puakkik zia ding vanleng vai a kipan a kisam teng zong gam nih uliante kithuza khin hi, ci-in gen uh hi.\nMalaysia kumpi in gamdang mi laibu neilote a mat uh ciangin kha 3 pan kha 6 bang gilbem ah kem phot uh a, amau gammi hihna amau gam embassy te tawh kihona a om khit ciangin a gam puak kik ahih kei leh kitansak uh hi.\nGamdang mi amatte uh a kikhumna detention center ah nungkal Thursday ni-in Covid-19 positive mi 277 kimu thak a, tua lakah mi 270 te pen gamdang mi vive hi, ci-in Malaysian Health Ministry Director Pu Noor Hisham Abdullah in gen hi.\nTulaitakin Myanmar gam mi a kiman mi 3000 val om, ci-in Malaysia lam thuneite in gen uh a, Myanmar thuneite in tuate lakah mi 200 bang Myanmar gammi hi lo uh hi, ci hi. Myanmar gammi ahihna a kiciante pen Myanmar gamah kilakik ding hi, ci-in Myanmar lam ulian Ko Ko Lwin in gen hi.\nA beisa May 11 ni-in Myanmar gammi 391 hong kipuak kik khin zo a, tua mi 391 lakah mi 4 Covid-19 positive hi, cih kimu khia hi. May 8 ni panin tuni ciang Malaysia pan Myanmar gam hong kipuakkik mi 591 pha ta ahi hi.\nMore: Tulaitak Malaysia Covid-19 pulpi Lock Down vai in Zomite haksatna zia\nMalaysia gamah Covid-19 hangin nasep nei lo mi cimawh tampi om a, naupai leh natna dang nei a cimawh zong tampi om hi, ci hi. Myanmar kumpi geelna tawh a sawt loin mi 400 Myanmar gam hong ciah ding uh hi, ci-in Myanmar Embassy zum pan thu kiza hi. Source: The Irrawaddy/ The Tedim Post\nPrevious: Covid-19 khit leitung huihnunzia tawmkhat ~ Mung Sian Kim\nNext: USA, Maryland State sung Covid-19 hangin akikhakteng honkikzia


url: =Brother’s & Sister’s Day :: ZOMI DAILY\nposted on 6 December 2014 at 10:37 am Lomkholna: Article, Dalsianhung\nNute’ Ni hong kibawl simin, Nu neiten anute uh pahtawi lingling uh a, kei kahih leh kiukhat pan kanu phawk in, khitui naptui tawh kaki dik simsim hi. Pate’ Ni hongtun simin zong, Pa neiten apate uh pahtawi lingling uh a, kei kahih leh kiukhat pan kapa phawk in, khitui naptui tawh kaki dik simsim hi.\nPawlkhat ten Nu le Pa neilo ci in hong engbawl sawnsawn uh a, ka lungtang sungah na kasak dan pen thautang tawh hong kaplum hizaw leh ka cici hi. Tukum Nute’ Ni kibawl khit ciangin, Kalaymyo ah aom ka-u leh Yangon a om kanau kahopih pah hi. Amau zong kei thuak dan mah in nathuak tek uhhi.\nKei adingin, ka it mahmah kanu le kapa mel in muh theih nawnlo uh ahih manin, ka nisim nuntakna ah nu le pa banga kangaihsut ding kasanggamte bek mah ahihi. Leitung ah mipil tampi ten aneih ngei nailoh uh leh angaihsut bat loh uh Brother’s & Sister’s Day ci in, ka sanggamte pahtawina leh itna kapia hi.\nZomite sungah Nu le Pa aneilai ten Nu le Pa itsiam zahtak siam ding mangngilh lo in, nisim in Nu le Pa te Ni hisak ni. Nu neilo Pa neilo tenzong I sanggamte itsiam in khual tinten ni. Nanu le Napa ten no\nunau ki it lingling a na vaihawm khop, nasep khop uh hong munuam mahmah uhhi.\nDal Sian Hung kiplet Thu 3 teng:\n– Nang hamphatna hangin, mi asukhalo nasep “Mission” sem inla, mi suplawh nadingin hamphatna ngahsawm keizaw in!”\n– Mite’ khasiat nadingin, na hauhna zangkhia kenla, mite’ phattuam nadingin naneihsa, napilna leh nasiamna zek khia siam zaw in.\n– Mite’ huh ding lametna tawh nalianpi nasep sangin, nang le nangin nek tawm kicing neihzawh sawm lecin mi thupi na hizaw hi.\nPrevious: Tuang Thawn Mung (Tualzang) in Kawlpi Inn pan hong nusia\nNext: Nute’ hong itna tawh kizom, kammal kilawm pawlkhat


url: =Vondeih Kep Ding – 113 (Dimno’ Pa) :: ZOMI DAILY\nposted on 22 May 2017 at 12:01 pm Lomkholna: Article, Paukhankap\nKhangluite sabeng dingin gamlam zuan in apai uh ciang lamkal panin kam hoihlo khatpeuh apaukhak vua leh (adiak in zahmawh thu, nu le pa mawhna thu) “Guai, tutung i sabeng sawm tuahpha kei ni ei,” kici-in kilehkik uh hi,’ ci-in napu in honggen ngeikhat phawk ing. Kampau leh i kammalte bangzah in thupi ahi tam! Sa kabeng ngeiloh hangin sabengte’n gamsung ah kampau mukpau, omdan khawldan akipan zunthak, ekthak na ngawn dong ah limtak in kidawm mahmah dan uh hihtuak hi.\nKam kidop ding tawh kisai ah Sente in zong atu ata te’n akam panin apusuah sak ngiatloh dingin ahilh uh thu 5 na om hi.\n1. ‘Haksa lua’\n‘Haksa lua’ ci-in i paukhiat tak ciangin tua haksatna pen aphu dingin a kigingsa i tha teng khawl kik hi, ci hi.\nTua manin haksa mahmah taleh ‘haksa lua’ ci-in i kampan in genkhia peuhmah lo ding, ci hi.\n2. ‘Semzo lo’\n‘Semzo lo’ ci-in i paukhiat tak ciang zong ei le ei a kihawlkhia tawh kibang in hanciam nopna lungsim bei hi, ci hi.\nIh semzo kei ding zongin ‘semzo kei ning’ ci-in pau peuhmah lo ding, ci hi.\n3. ‘Thazaw lua’\n‘Thazaw lua’ ci-in i genkhiat tak ciangin zong i lungsim leh i pumpi sunga om i thate pen thakhat in kiam in thazaw in ki-om takpi hi, ci hi.\nThanem in thazaw mahmah ta leh ‘thazaw lua’ ci-in i genkhiat tak ciangin thazaw icih hun laitak sangin akan zaw in i thazaw zawlai hi, ci hi.\n4. ‘Cim lua ing’\nHih ‘cim lua ing’ cih kammal pen ciamnuih na nangawn ah zathetloh ding ciliang hi.\n5. ‘Gim lua ing’\n‘Gimlua ing’ i cih ciangin i pumpi mahmah in hong kigim sak pah in, kitawl hanhan pah hi, ci hi.\nTua manin i gim mahmah, i tawl mahmah zongin i kam panin ‘gim lua ing. Tawl lua ing’ ci peuhmah lo ding, ci hi.\nHih thute hang zong hituan pah kei in cin, tuin Sen gam pen leitung ah akhangto penpen gam hiphial ta-in, mihau leh mipil misiam tamcih tak in hong tam ta hi. A sawtlo in US leh Europe gamte hong phakheng val in, leitung hong uk khathei ding uh hi.\nNa pa in zong a khangham khin Sente in kam panin cihloh dingin atu ata te tung ah a hilh sawn uh kammal te pen hoihsa gai ing. Adiakdiak ah tuate lak ah ‘cim lua ing, cilo ding,’ acih pen hoihsa phadiak ing. Ei innkuan ading ahi kei zongin kei pumpi mahmah adingin a sinsin khinta hi ing. Nang zong hih thute na zuigai pah kei zongin atheih in thei beek le cin hong deih pong ing. Na zuihzawh leh bel hoihsem lo dia maw!\nPrevious: Malaysia, Balakong Condo inndawl 14 pan naupang kum 4 aphapan khat kia in si\nNext: Thai gamsung aom zato khatah Bomb puakkham in mi 24 liam\nLia Dim Lun Mang mawhlo hi ~ Pu Zokhup\nA suakcil naungek bangci kepding? (1) ~ Cing Van Kim\nLZI Statement: Myanmar gam leh ICJ thukhenzumpi thu\nTangkha tui zinghawp dihni ~ Sia Do Khup\nNumeite’ zaklohkal… ~ Lengtong Pauno\nMalaysia golhgukne akiman te lakah Police 3 kihel ~ ZD\nZCD te buai mahmahding Candidates ding a ut tamlua


url: =Malaysia, Klang Valley sungteng ah guahtui tamlua in tui kicing zihziah :: ZOMI DAILY\nposted on 25 January 2018 at 10:00 am Lomkholna: Malaysia, News, Sawltak, World\nMalaysia, Klang Valley sungteng ah zanni Wednesday nitaklam in guah tamlua mahmah ahih manin, Petaling Jaya, Gombak, Sungai Buloh vengsung tengah tuibekbek dimzihziah kawikawi hi.\nNitaklam thakhatthu in “Flash Flood” tuakvat ahih manin lamzikpi te ah tuidim in, mawtaw leh innpawlkhat tui in tumcip hi. Fire and Rescue Department panin thunei ahi Spokesman khat ii genkhiatna ah nitaklam 4:30pm hunpawl in Palm Springs Junction geinai aom Persiaran Surian dungteng ah tui dimgawp ci’n hongki zasak cihi.\nLamzikpi tungah mawtaw honkhat tui in tumcip in, awkcip a, lamzikpi tezong kizangtheilo ahih manin, lampi tungah mawtaw dimcip, Traffic Jam cip hi.\nNitaklam 6pm hunpawl in Sg Kuang apangteng kitamkham ahih manin, Gombak vengsung aom inn 6 bang tui in tumcip hi.\nAgeinai aom Rahmat Jaya Fasa 4 Housing Area ahzong tui dimgawp in, 60cm bang pha in kicing kawikawi hi.\nFlash Flood hangin Sungai Buloh geinai aom Jalan Kuala Selangor -Kepong lamzikpi tungahzong mawtaw dimzihziah hi.\nPetaling Jaya OCPD Asst Comm Mohd Zani Che Din in agenna ah Persiaran Surian dungteng ah mtaw akigawm in 6 bang tuisung ah awkcip cihi.\nNitaklam 7pm hunpawl ciangin tui damdam in kiamsuksuk sam a, hih tuikhanna tuicin hangin asi aliam cihbangbel kuamah kizalo hi.\nVideo: Pictures and videos shared on social media showed stranded motorists and submerged cars along the highway at Kota Damansara, as well as at areas near Sungai Buloh and Kepong\nJalan Tropicana 1/1 vengsung aom khatpa ii genna ah ageina hileh ka nasepna Office panin inndong kaciah ciangin Minute 10 panin 15 khawngbek aziakai ahihi. Ahi zongin zanni in Persiaran Surian dungteng ah ka awkcip a, Minute 45 khitciang in inn katungpan hi ci’n genkhia hi.\nFire and Rescue Department te’n tuihupset tawh tuikicing te hupkhiasak uh a, tuaciangin lampite ki hongkik, ki zangkik theipan cihi.\nMore: Malaysia, Klang leh Shah Alam vengsung tengah tuicin tungkawikawi\nFire and Rescue Department panin Spokesman khat ii genna ah IOI Puchong Business Center vengteng ah nitaklam 6pm hunpawl in tui kicing kawikawi in, Pikhat leh alang valbang Water Level sangtoman cihi. Guahtui atamluat ciangin hawkguam “Drainage” ah ahunlap in luangkhia theilo ahih manin, tui akicing kawikawi hiding hi ci’n Spokesman pa’n genkhia hi. Sawltak #zomidaily\nPrevious: National Youth Policy tawh kisai Zomi khangno te kikupna\nNext: USA, Kentucky sanginn khatah thaukikap, sangnaupang 2 si, adang 18 liam


url: =Thantlang a CNF te bawlding Chin National Dialogue vai mimal muhdan ~ Cin Lian Khai :: ZOMI DAILY\nposted on 25 February 2017 at 9:19 pm Lomkholna: Cinliankhai, News, Politics, Zomi\nAmasa in Union Peace Conference-21st Century hong piang khiat ma, USDP Kumpi leh Ethnic Arm Organizations ten Nationwide Ceasefire Agreement bawl zawh nang tam veipi NCCT ah kikupna nei uh hi. 2015 Oct 15 ni-in Nay Pay Taw MICC II ah USDP Kumpi in NCA pen EAOs pan group8 tawh hongbawl uh a, tua in Mualmi Thauthawite kilemna sat khamh hi. NCA suaikai lakah CNF zong hong kihel dihmawk hi. Amau apattah KIA te tawh ding khawmlo in Political Advantage hong lasuak uh hi. Thudang khat in genleng ‘Ui-in an apia, api khut petsak’ cih tawh kibang hi.\nTua NCA ah, Political Road Map om hi. National Accord, Union Accord, leh Hluttaw ah kipsak ding cih thu zong kihel hi. Tua NCA Promotena in CNF khutzat Chin Human Rights Organizationten Peace Process paulap in Listening Project muntawh kizui in bawl kawikawi uh a, CNF in NCA banghang signed uh hiam cih promote kawm uh hi.Tua hun lai pen banghang CNF in NCA signed uh hiam cih mawksakna lianpi a om lai tak hi.\nNLD Kumpi in tutna hong lak uh ciang, 2010 kum a, ZNC Birhtday paulap a Kawlpi ah kibawl, Kalay Declaration pen ASSK ki-ap a, tua thu ASSK in hong zom nuam ahihman in 2016 in Union Peace Conference-21st Century Panlong kibawl zawh nang Union Peace Dialogue Joint Committee hong bawl khia hi. Panlong nihna vaipen ZCD te patkhiat ahih zia, ASSK in 2013 Melborne, Australia apai in zong Interview adawnna ah gen khia hi.\n22-23 July 2016 ZCD in Orchid Hotel ah Chin Statewide Consultant for 21st Century Panlong Conference abawl un NLD makai leh SNLD makaiten zong ZCD te patkik hi cih gen uh hi.Tuamah bang in Union Peace Conference -21st Century Panlong Nay Pay Taw MICC II ah akibawl in Pu Chin Sian Thang in inntek lampan lungdam kohna thu gen hi. Hih Conference zong ASSK in adeih kaih theih nailo cihthu, athugenna ah kuan peace deih a, deihlo cih mipiten natel nang un MRTV ah hih khawmpi Live in hong kikhah khia hi ci-in gen hi.\nPeace ih deih mahmah ahitazong in, den a ih gen mahbang in EAOs kitam khamh hi. Tuaban ah 2008 Constitution pen Constitutionally Federalism tawh kituak lo hi. National Defence and Security Council ah Galkapte 6 om in, NLD te 5 om hi. Tua Council ah President pa in vote pia theilo cih thu ahihman in, Ceasefire taktak vai pen Galkapte thuthu hong hita hi. Ceasefire akibawl hang, Galkapte in Civil War tawpsak kei leh peace om ngeilo ding hi. Ceasefire bawllo in Galkapten Civil War bawl kei leh peace aom toto hi.\nAhihhang tua Union Peace Conference-21st Century Panlong ih cihcih in 2015 NCA based ahihman in peace process zekai lai mahmah ding hi. Amin mahmah zong 21st Century Panlong Conference cih ziau ding hia, tua cizo nailo ahihman un peace tawh ki gamla lai cihna hi. Galkapten tam letlai mahmah cihna hi.\nTua Peace deihlo Galkapte khutzat CNF te-in tu-in Thantlang ah Chin National Dialogue 27-28 Feb, – 1 March dong hong bawl ding uh hi. Akuaveina UPDJC meeting ah CNF te bawl ding aphalloh sa uh hi. UPDJC sungah CNF tangmi Lian Hmung Sakhong hong hanggawp ciang, ASSK in nuihsan ziau ci hi.\nAhihhang UPC-21st Century Panlong pen NCA based in Galkapte thuneihna tamzaw ahihman in Galkapte khutzat CNF in National Dialogue bawlkhuan hong ngah uh hi. Chin State khempeuh represent lo cih bel Tamadah zum leh Galkapten atheihluat uh ahihman in CNF thahatna Thantlang bek ah bawl sak uh hi. CNF ii Chin State represent lohdan gen leng, Tedim nangawn ah mipi in zum hon ding deihlo in Lungphona nei uh hi. Ahizong Galkapten phal ahihman in ong hong teitei uh hi. Tua khit zawh nihvei azum uh ah bomb kipuak sak hi. Falam khong ah zong ahon sak vetlo uh hi.\nUNFC te nangawn maikha ni1 ah ASSK tawh UPC-21st Century vai kimu ding uh hi. Union lam ah hihbang buaina aom laitak, ei deih bang hong hi pukpuk lo ding hi. Ahihhang CNF in hih abawl man un financial Advantage leh Political Advantage hong nei veve ding uh hi.ZCD tawh kibang lo in NGOs, INGOs hon khat tawh kizom un, summet bawlbawl thei uh hi. Tua ciang, Chin Movement lam ah thakhauhna hong nei zaw ding uh hi. CNF nuai a, nasem CSOs ten region tuamtuam pan pai ding a, ko hiteng huam ungh na cizel ding uh hi. Tedim, Tonzang pan zong pai kha ding hi.\nMinam zui-in akibawl ahihman in Zomi minsel kipawlna limlim apailoh ding thupi hi.2014 Myanmar Census a, 914 Movement ahoih lam thei un, hong khaktan theih nang lampi azongzong uh hi. Chin apom deuh mahmah Salai Lian Luai bang in Kumpipa hong pai-in 914Zomi vai akidot leh athu kawng hei ziau cih muh ding hi. Chin thulu nuai ah hong khumkhum ding vua, Kumpi lam va report den ding uh hi. Chin National Dialogue ah Sabak, Saseh kihawm ding hipeuhmah lo hi. Ih deihteng ih sungh hang in huih lak tup bang ding hi. National Accord pan Union Accord hipan ban ah Hluttaw cian lai hi.\nTua ahihman in Thanthlang a, Chin National Dialogue in bangmah metna hong pialo ban ah gambup level ah peace puak zolo ding uh hi. Ceasefire a signed a kipan un, business politics akicih sak hi. Mun tuamtuam aha met nang un Advocacy abawl uh hi.\nCin Lian Khai\nPrevious: Malaysia, Penang Bridge tungah Taxi khat meikang in mi 2 si ~ ZD\nNext: Sengam ah Hotel khat meikang, mi 10 si, aliam tampi om ~ ZD\n26 February 2017 at 10:38 am\nFalam ah CNF te’n zum hongzolo uhhi.Falam mipi te’n amakai te thu uh mang uhhi.Thupi sa ing.kithutuah na -ah hamphatna om hi.Ei ki thu tuak ,kipawlkhawm peuh leng hamphatna ki tan tuan lo ding hi.\nSia Khai nongthu gen kician mahmah ei.Lungdam!


url: =Pakistan gamah Christian nupa thatin a halte mi nga sih daan kipia ~ TK Lian :: ZOMI DAILY\nposted on 24 November 2016 at 9:01 pm Lomkholna: News, Pakistan, Thangkhanlian, World\nNov. 24, 2016: Punjab province sunga om Kot Radha Kishan khua-ah 2014 in lai thei lo Christian nupa Shahzad Masih leh Shama Bibi kici in Islamte Lai Siangtho Koran laidal pawl khat bal khia in nin tawh pai khawm uh ci-in Muslim hong khatin in bawh huan in that uh a, a luang uh leisek (brick) halna (kiln) meiphual sungah haltum uh hi. Hih thupiang hangin Punjab sunga Christian tampi in zong Pasian gensiatna kammal hoih lo zang (blasphemed) hi ci-in ngawhna tuak uh a, Muslim ngongtatta lau-in thu-um tampi galtai uh hi.\nShahzad Masih leh Shama Bibite nupa kithahna leh kihalna hangin kum nih phial mahmah thu kanna kinei a, hihte gel nupa thahna a kihel mi ngate tungah sih daan (capital punishment) piak dingin Pakistani anti-terror court in thukhenna nei ta a, Pasian gensiatna kammal hoih lo zang (blasphemy) hi ci-in a man lo pi-in thahna tuak uh hi ci hi.\nPakistan gam-ah “Blasphemy Law” kici thukham khauh mahmah om a, Pasian gensiatna kammal hoih lo zangte thah theihna ding thukham om a, ngawhna man loin a thuak tam mahmah ta hi. Hih blasphemy law pen mimal in phuba lakna ding leh thuk kikna dingin vanzat in zang uh hi ci-in hih thukham gensia ten gen uh hi.\nShahzad Masih leh Shama Bibi kithat in leisek meiphual ah kihal hi a kicih hangin a kilot ma-in a sih leh sih loh uh kitel lo hi. Shahzad Masih leh Shama Bibi nupate gum dinga thukhen dinga kizang Riaz Anjum in amau gel kithahna ah mi 103 in ngawhna tuak uh a, ahih hangin Lahore Eastern Court in mi 90 mawh lo hi ci-in hih ngawhna panin phelkhia/pengsak (acquitted) a, tuate lakah leisakna neipa zong kihel hi ci hi.\nNupa that mi ngate kikhailum ding a, mi giatte a kum nih sung bek thongkia dingin Pakistani anti-terror court in sehsak hi ci-in Riaz Anjum in gen hi. Hih thukhenna pen Pakistani anti-terror court Senior prosecutor Khurram Khan in daan a piak ahi hi. Nupate 2014 pekin kihal ahih hangin Islamist-te kihtakna hangin a thatte police ten lawng ngam lo uh a, thah dinga kipiate zong kithat takpi ding hiam cih kitel lo hi.\nSource : Independent/ Thang Khan Lian\nPrevious: Trump in US te’ UN Ambassador dingin India gambeel mi Nikki Haley guangta ~ TK Lian\nNext: Tulaai leitung thuthang tuamtuam Updates November 24, 2016\nMopawi bawlnading ah Helicopter tawh azuat laitak vanleng kia in monu si\nGainesville ~ Hau Za Cin


url: =Tai nih a pai Zomi numeite ~ Hang Khan Lian :: ZOMI DAILY\nposted on 25 January 2018 at 11:28 pm UTC+9:30 Lomkholna: Hangkhanlian, News, Zomi\nIh theihloh kal nangawn aa ong pantah khol Topa Pasian tung ah lungdamna ihko hi.\nTu in kum 100 ong cingta hi. Piantit pai zawh kum 100 khit ciang:\nIh nuntakzia ihlaih zawh masiah ih ngaihsutzia, ihsan zia laihzo lehang puaknop tuam hi.\nThusia teng ihkaihkhopna lam in ihgennop bulpi ih tunkei dektak hi.\nTu aa te sang aa athupi zaw pawlkhat om lai hi.\nIh Zongeina cihcih, numei pasal khenluat ngeina, beh leh phung thupisak luat na suangtum-lungtang, thusiamna, kipiakkhiatna tawh ong satkham uh ahihi. Mipil misiamte laihzawhloh, cihna ding atheihloh uh hih ngeina hoihlo pen upmawh hetlohna lampan ong lumlet ziau ahi uhhi.\nHonpi nate ka gelciang in,Kei mah lelngel in theihsiam a haksa ngei\nHizong kei aa ding a gualzawhna leh Amah muanding hong sinsak ahizaw.\nJan 18, 2018 9Singapore)\nPrevious: Tokyo khuapi ah abeisa kum 48 khitzawh khua avotpen in kiciamteh\nNext: US, Colorado State sungah Police Officer khat kikaplum, akapte kimanzo nailo


url: =Nelson Mandela (1918-2013) ~ Hau Za Cin :: ZOMI DAILY\nNelson Mandela (1918-2013) ~ Hau Za Cin\nposted on 3 January 2015 at 7:36 am Lomkholna: Article, Hauzacin\n“Mivomte in midangte a ukcip ding ka deih kei a, mikangte in midangte a ukcip ding zong ka deih tuankei hi. Mi khempeuh liangko kikimin lung kihual a nuntak khopna, kilem diamdiam a ten khopna, khantohna kibang neih ding ka deihpen hi. Tua banga mi khempeuh a tenkhop ding uh ka lunggulh pen leh ka hanciam hi a, ka tup leh ka ngim, ka nuntakpih bulpi ahi hi. Ka lungtup a tangtunna dingin a kul leh zong a si ngam pa ka hi hi.” – Nelson Mandela\nAfrican National Congress (ANC) President leh South Africa gam ah mivom President a sem masa pen Nelson Mandela in kum 95 pha in December 5, 2013 niin leitung nusia hi. July 18, 1918 in South Africa gam Mvezo khua a Thembu innkuan sung pan piang hi. Kum 7 a phak ciangin sangkah kipan a, a sangsiate in a ‘mikang’ min dingin Nelson na phuaksak uh hi (tua hun in mikang min neih teitei kisamsak uh hi, tua sanginn ah). Sangnaupang a hih lai pan gamsungah liangko kikim ding a deih manin ANC ah lut in deihngetna tuamtuam ah kihel kawikawi hi. Mivom leh mikang kideidanna a deihloh luat manin liangko kikim ding a deih pawl ANC nasepna ah thuk lut semsem a, galkap thautawi pawl ah a makaipi ciang dongin kahto, kikoihto hi. Mikangte in mivomte a ukcip manin tua ‘sila’ suahna pan suahtak theihna dingin mabunna lianpipi nei in a deihna uh tangtunsakna ding a kul leh hiamgam zong zang lel uh hi. Tua banga hiamgam a a gamtatna tuamtuamte uh hong hat luat ciangin amah zong kiman a, thudang tuamtuam hanga buaina ah zong kihel hi cih tawh a mawhna kibehlapsak in a thu liansak semsem uh a, a tawpna ah khantawn khumcip dingin Robben Island ah 1964 kum in kipuak hi. Kum 27 sung a kikhumcip khit, kum 71 a phak kum, kum 1990 kum in kikhahkhia a, South Africa President dingin kitel in kum 5 a sep khit ciangin tawlnga hi.\nMandela sih a kizak ciangin leitungbup in phawkna leh thuakpihna thu pulak ngengngang in – India kumpi in ‘true Gandhian’ ciin ni sagih sung dahpihna bawl ding ci uh a, USA in zong gam dialkhai a kimciang ah khiasuk in zahtakna pia uh hi. December 15, 2013 ciang ama khua lui mahah kivui ding hi.\nBanghang in Mandela hizah in hong minthang hiam cih pen a theihnop huai thu khat hi. Banghangin mivom khat hizah in kiphawk a, kipakta hiam cih pen theih huai thu hi a, leitung mihing khempeuh, minam khempeuh in a theihnop thu khat hong suak hi. Banghang in India kumpi in Gandhi lungsim bang a nei mi ci laizang hiam? Kawlgam pan Aungsan Suu Kyi in zong, “Kua mah in a vun leh mel hangin kideidan nading omlo hi cih theita hi. A suah a khanna, a minam hangin kuamah kituambawl leh kideidan kulse lo hi. A kisam bangin leitung pen kikhekthei, kiheithei lua hi cih hong telsak hi,” ci hi.\nAfrica gam pen mivomte gam hi. Mikangte (English) leh mikang dang namkhat Dutch kicite (Netherland) mite a lut uh ciangin mivomte sila leh nasem in zang uh a, deidan in tuambawl uh hi. Mivomte haizaw leh khangto lo ahih manin ukcip in sila zat uh a, a ut bangun ganhing zah phialin zang uh hi. Tua banga mikangte in a ukcip uh kum 300 phata hi! Meileng sungah a tuan uh ciangin zong mivomte in tutphah tungah tut theihna mun nei uh a, mikangte bel a utna peuh vuah tu thei uh hi. A tutna hoihzaw leh a siangthozaw te ah bang mivomte in tutna cih thadah a tua bang indei sungah zong lutna ding phalna ngahlo uh hi. Khuasungah zong mivomte peuhmah mikangte omna phual lamah vak theih hilo, vak phal hilo a, mivomte vak theihna ding kuam kiciamtehsak hi. Ganhing banga a tatna ding uh ciangtansak om cih phial himai hi. Khuasunga Bus Station te ah zong tutna om mah leh mivomte tutna leh mikangte tutna a tuam in kibawl sese a, “Mivomte tutna ding” cih leh “Mikangte tutna ding” cih bangin kiciamteh sese hi. Minam kideidanna bek hilo in mivomte simmawhna leh ukcipna, neubawlna leh sila bawlna ahi hi. Nupa kiteng cih thadah lawm kingai zong kiphallo a, sanginn khat ah sangkah khawm cih khawng zong a kikhamcip ahih lianloh hangin kizangsaklo hizaw hi. Tua zaha mivomte a kideidanna leh a kiukcipna gam ah Nelson Mandella hong khangkhia hi.\nLeitung zong hong kilumlet zel in mihing pilna hong khang semsem a, mivomte zong hong pil deuhdeuhta uh hi. Khua hong mu zaw deuh in thu hong theizaw deuh uh a, mikangte in deidan uh hi cih hong theisiamta uh hi. A theih uh hangin haizaw lai phot uh ahih manin a cih theihna ding uh om tuanlo hi. Pilna tawh mivomte hong kipattah a thu paizia a theih vua, khantohna a theih kei uh leh mikangte ukcipna leh sila bawlna pan suakta lo ding uh hi cih hong tel semsem uh hi. Tua suahtakna dingin kipawlna ANC a om ahi hi.\n1942 kum in Lawyer suak in mivom Law Firm masa pen phuan pah hi.Lawyer ahih mah bangin ANC kipawlna thapia ding leh a nasep uh hoihsa in Mandela in zong zom a, makai zong suakto hi. Tua banga minam kideidanna (apartheid) pen 1948 kum a National Party kicite in kumpi a sep pan nasia diak a, tua hun mah panin ANC in zong nakpi takin do in nang uh hi. 1952 kumin ANC Deputy Presidents sem a, damdam in minam kideidanna hong hat tektek ciangin amau zong mivom minam hutna leh laptoh nasep hong hahkat semsem uh hi. Gamsungah minam kitotna piangsak cih tawh mawhna kibawlsak in thudotna nangawn tuak mah leh kigensiang thei zel phot hi.\n1960 March kha in mivom mikang kideidan ding hilo cih a deih pawlte mivom 69 Sharpeville khuapi sungah police te in kaplum uh ahih manin tua bang lungphona nei kipawlna ANC pen kumpi in khakcip in a kipawl a omlai leh mat dingin thupia uh hi. Tua hun lian panin Mandela te pawl in ANC pen thu bek a nasem kipawlna bek hi nawnlo in a kul banga ‘thatang’ tawh zong nasepna ding kipawlna military wing ‘Umkhanto we Sizwe’ (The Spear of the Nation, Gam hutna ding Teipi) cih min pua thau tawi pawl phuan zawsop uh hi. Thu bek hinawnlo, thagum leh thautang tawh zong do ding, kipan ding cihna ahi hi. Tua thau tawi kipawlna ah amah a lianpen (a bu) in koih uh a gam pua ah zinkhia in galkap kisinna va nei in ANC huh ding mi zong va zong hi.\nGamdang pan galkap vai a sin khit dikdek ciangin hong ciah a, kiman pah in kum 5 khumcip dingin kiman hi. 1963 ciangin amah leh a lawmte ‘kumpi langpang’ ‘kumpi thallot sawm’ ciin thudotna kinei a, a kum kik ciangin khantawn thongkia dingin kikhumcip hi. Pretoria ah kikhumcip phot in tua pan Robben Island kici na mun tuikulh ah kisuan leuleu hi. A kikhumcip sungin ‘mivom leh mikang kideidanna a beisak nuam galhangpa’ ciin minphatna kipia a, a minthang semsem in leitungbup kizel suak hi. Kum 27 sung vilvel a kikhumcip khit, ama kum 71 a phak kum 1990 in leitungbup in khah dingin a deihna uh South Africa kumpi in nang zo nawnlo in hong khahkhia uh a, ANC zong kipawlna khat in sang kik uh hi. Kum khat zawh ciangin Mandela mahmah ANC President in kikoihto kik pah hi. 1993 kum in amah a khahkhiapa FW de Klerk tawh anih un Nobel Peace Prize kipia a, 1994 kum ciangin South Africa gambup kitelna ah President ngah in mivom President sem masa penpen a suak hi. Tua kuma kitelna ah mivomte in kitelna ah suakta taka a kihel uh a khatveina hi a, leitung thupiangah mivom leh mikang kideidanna a beina lim ahi hi.\nKum 80 a phak kum in a zi 3na Graca Machel tawh kiteng a, a sih dongin kiteng suak uh hi. A zi masa pen tawh Evelyn Mase tawh 1944-1957 sung kiteng in ta 4 nei uh hi. A kikhen khit uh ciangin a zi nihna Winnie Madikizela tawh 1958-1996 dong kiteng leuleu in ta nih nei uh hi. A zi thumna a neih hangin a zi nihna mah tawh ki itzaw in a sihni dongin a zi nihna mah tawh kimu den, kikhawl den, kipawl thei den uh hi. A zi nihna Winnie pen Mandela kum 27 sung a kikhumcip sungin zong ama tangin a pang, a sem leh a makai hi in a pasal dinmun ah a ding den nu ahi hi. A pasal kikhumcip sungin pasal dang tawh muanmawhna tuamtuam leh a khut ah sisan bang cih tawh kingawh minsia ahih manin a pasal hong suahtak ciangin damdamin a kikhen bawl uh ahi hi.\n1997 kum in ANC President a sepna pan tawp a, 1999 kum in S Africa President a sepna pan hunbit khat bek sem in tawp leuleu a, 2004 kumin mipi lak ah hun zang nawnlo dingin tawlnga leuleu in ama innkuanpihteng leh lawm leh gual tawh a hun nunung lam a zang ahi hi. Mizawng genthei leh huh huai panpih huaite tawsawnna dingin a phuh Mandela Foundation adingin a hun awngte zang den veve hi. England kumpi in amah pahtawina in October 29, 2007 in London a Parliament Square kici khuapi laizang ah Mandela lim kibawl phut uh hi. 2010 FIFA Football World Cup ah zong a tawp ni in mipi mai ah hong kilanga tua pen mipi muh a hong kilat a tawpna suakta hi! Amah lim tuang sum 2012 kum panin kizang a, amah pahtawina tampi lakah a kiciamteh diak khat ahi hi.\nDecember 5, 2013 ni in kum 95 pha in si a, a pianna khua leh a minamte kiang Qunu khua ah December 15, 2013 niin thupi takin kivui hi. Amah phawkna hun kizatna ah gam 90 pan gam makai tingteng 90 val in uap a, leitungah gam makai tuazah a kikhop a tamvei hetlo lak ah amah pahtawina tua zah in kipia hi. Ama tangthu gelhna laibu “Long Walk To Freedom” hi. Nobel Peace Prize ban ah USA kumpi pahtawina Presidential Medal of Freedom, India kumpi pahtawina Bharat Ratna, Russia pahtawina Order of Lenin cihte zong kipia hi.\nA thupina:Ama thupina penpen a kigen a thu bullet in – kimaisakna, kilemna, a kul leh kilem kikkikna neih ding ahi hi. Huatna leh hehna keploh ding, mite mawhna ciamtehsaklo ding, maisak ding, kilemna bawl ding cih ahi hi.\nThonginn pan a kikhah ni in amah a dawn lamdunga mite lak ah mikang nupi khat mu a a khut zan in khut kilen uh hi. Mivomte muhna ah ‘i galte tawh kikhutlet hi’ cih ngaihsutna om hi. Ei hong bawlsia a hong simmawhte tawh kikhutlet tazen ciin mawhsak nopna leh hehna thangpaihna teng satsuah kik phial uh hi. Tua bek hilo, mikangte kimawlna diak Rugby team Springboks kicite kimawl puan silh in va en a, letsong hawmna zong va nei hi. Mivomte muhna ah ‘na’ mahmah, ‘mitsiip’ mahmah hih tuak hi. Ahi zongin aman bang gen hiam cih leh kilemna, kimaisakna a om kei leh mai kinawt theilo hi ci hi. Mawhna kiciamteh kawmkawm a kalsuanna ah mainawt hamsa hi, ci hi.\nGandhi in zong amah Meileng tung pan a sawnkhia mikangte, India suahtakna dingin a sep laiin a khumcip mikangte mah mudah in hehlo a, a gualzawh ciangin zong amah a bawlsiate tungah thukkiknopna lungsim peuhmah neilo in lungsim siangtho tak tawh kikholhpih, hopihzaw hi. Tua banga itna leh ngaihna tawh amah a gal bawlte a kholhpih ciangin gualzawhna taktak a nei uh ahi hi. Tua ahih manin Mandela pen Gandhi bang lungsim neipa (true Gandhian) acih uh ahi hi.\nI Topa Zeisu in, “Na galte it in,” a cih pen leitung mi thupite in na tel mahmah uh ahi hi.\nLeitungah kilemna a omna ding, minam tuamtuam kideidanna a omlohna ding leh mipi deihna banga kumpi vaihawmna a om theih nadinga nasem Mandela zaha mi thupi leitung in kisam den a, tua bang mihing khat sihna hangin leitung tagah zo ahih manin a pammaih mahmah ahi hi.\nPrevious: Pate’ tungah laikhak\nNext: Tulaai Leitung Thuthang Tuamtuam Updates Jan 2,2015


url: =Malaysia aom Rohingya Refugee te March khapan nasemthei tading :: ZOMI DAILY\nposted on 3 February 2017 at 9:33 pm Lomkholna: Malaysia, News, Refugee, Sawltak, World\nMalaysia gamsung aom Rohingya Refugee te maikha March kha akipan nasepkhuan Official in piatading cih Thursday ni in Malaysia Deputy Prime Minister Ahmad Zahid Hamidi in genkhia hi. Hihbang in Rohingya Refugee te naseptheih nading avaihawmna uhah amasa in mi 300 tawh kipansak photding uh cihi.\nUNHCR (United Nations High Commissioner for Refugees) panin Refugee Status apiaksa, Card tawisa Rohingya Refugee mi 300 tepen Agriculture & Manufacturing Sectors te ah March 1 ni akipan nasep kipansak tading ci’n Minister in Statement ah suahkhiata uhhi.\nMalaysia kumpi ii ciaptehna ah hih Rohingya Muslim tepen Kawlgam aom Muslim Minority ci’n aciapteh uh hi a, avei phatdiak uhzong hipah cihtheih ahihi. Tuahang mahin hihbangin Malaysia gamsung ah “Legal Employment” ci’n kumpi phalna tawh nasepkhuan angah masapen tezong hong hipah uhhi.\nKumpi tawh akizom, amau teelsaksa Agriculture & Manufacturing Sectors te ah nasep kipanding a, amau ii nuntak khuasakzia anoptuam dingin Malaysia gamsung ah aomsung un sumlehpaai zontheih nading leh khutsiamna Skill tuamtuam a ngahtheih nading in aki panpihsawm ahihi ci’n Minister panin genbeh hi.\nTuabangin Agriculture & Manufacturing Company te ah nasemding mi 300 pen hoihtakmah in Security Check bawlphading uh a, tuaban ah cidamna lamsang tawh kisai zong Health Screening bawlding uh cihi. Tua te ah nawngkaina aneilo tebek nasep guanding uh cihi.\nUNHCR tawh kizopna, ahih keileh UN Card aneinailo te ahihleh nasepkhuan piaksawm tuannailo uhhi. UNHCR te genkhiatna ah Malaysia gamsung ah Refugees leh Asylum Seekers mi 151,000 bang omding in pulakkhia uh a, tualak ah Rohingya pen mi 55,000 bang phading ci uhhi. (Note: ih gengensa mahbangin Refugee leh Asylum Seekers akibatlohlam atelcian dingin ki lamen hang)\nSyria gampan inzong Malaysia gamsung ah nungkum akipan kumkhat in Syrian Refugee 1000 ta lutsakding cihzong http://aa.com.tr te tungtawn in kiza hi. ZD Sawltak #zomidaily\nPrevious: Myanmar in Pakistan pan galvanleng leisawm in abawlnading vai kihona neihpih ~ TK Lian\nNext: Laaitui Vaangkhua Thaángbang Vehna ~ Pu Zokhai\nWhat development implies to Zogam community ~ Pau Do Lian


url: = Tinaung Takluem JUDE 1\n1 Jesus Christ i naseam, James i suapuipa keima Jude in Pa Pathian i hong thianthosak na le Jesus Christ i hong kepna le hong saptuam te:\n2 Note tung ah hesuakna, thinnopna le itna te hong khang tahen.\nLeilot Syate Thukhenna\n3 Ka it te awng, ih nei khop tek ngupna thu note tung ah thasan in kong at tu ciang in, mithiangtho te tung ah a ki ap khawm pai upna thu atu, hanciam in kepcing tu thu lai thak in note kong hanthot tu kisam hi.\n4 Banghangziam cile Pathian thuthiamna sia maizum heak ngawl na taw, khatbek a om Topa Pathian le i Topa Jesus Christ nial a, mawna thukhenna thuak tu in nidang lai pek pan in nasep a ki piasa, Pathian nei ngawl te na kidop ngawl kal in hong tum hi.\n5 Tua ahikom na heaksa uh hi napi, na phaw tawntung natu uh in kong sonnop thu sia, Topa in Israel mite Egypt ngam pan a suatak zawkciang in, a um ngawl te siatsua kik hi.\n6 Taciang amate dinmun masa keamcing ngawl in a ommun a nusia vantungmi te sia thukhenna ni thupi atu in khuamial sung ah tawntung thikkol taw hen in khum hi.\n7 Tasia bangma in Sodom, Gomorrah le a kim a om khuapite zong, a tung ah a sonsa bangma in, paktat mawna, ngualdang zi taw mawna sung ah a nuntak uh hu in, tawntung mei taw thukkikna a thuakna sia ette tu in koi hi.\n8 Tasia bangma in hi phuatawm mangman te in pumpi vawtsia a, ukna thusimngawl in le mi minthangte phatngawlna son tawntung uh hi.\n9 A lianbel vantungmi Michael sia, Moses luanghawm taw kisai in doaimangpa taw thu a ki nial ciang zong, kamsia taw mawsiat ngam ngawl hi, ahihang, Topa in hong tei tahen, ci hi.\n10 Ahihang hi mite in amate i heak ngawl te sia a pha ngawl in son hi: a hitazong ngaisutna nei ngawl nganhing te bang in amate heakna in amate ma ngim pia hi.\n11 Amate a mailam uh bing hi! banghangziam cile, Cain i lampi zui uh a, Balaam in a thaman tu in a khial bang in, duhop na taw Balaam nung pan del hon uh hi, taciang Korah bang in thu ki nial na pha ngawl hang in lalcip siat hi.\n12 Amate sia itna poai na vawt na mun uh ah ninteak te a hi uh hi, na kung uh ah an a neak uh ciang in lau ngawl in amate le amate ki bak uh hi: hui i mut keak nguatui ki hel ngawl meii; a nga pul siat in, a nga om ngawl, ni vei thi in, a zung pan a ki botkeak thingkung te a hi uh hi;\n13 Tuipi sung ah tuihual ngilo a phuan suak bang in, amate maizumna tuiphuan le aksi vakthap bang hi uh a; amate atu in tawntung khuazing ngammial pi koisak khol hi.\n14 Adam pan in khang sali na Enok zong in, hi thu te sonkhol zo hi, en vun, Topa sia a mithiangtho tulsawm te taw hongpai tu a,\n15 Mi theampo tung ah thukhen tu hi, Pathian nei ngawl te amate sep le vawt te ahizong, Pathian langpan in kamsia a pau uh te ahizong, ki langsak tu hi.\n16 Hi mihing te sia a phun hat te, ngual mawsiat te, amate cilesa deina bang in a nungta te; a hi na uh sang in a valkai in kampau te, amate phattuam natu in ngualdang a sialpok te a hi uh hi.\n17 Ahihang ka it te awng, ih Topa Jesus Christ i sawltakte mai ah a son thu te phawktawn tung vun;\n18 Ni tawpkhak ni ciang ngual zawngsak te, amate Pathian nei ngawl te ngeina taksa deina bang in a nungta te om tu hi.\n19 Tabang te sia pawlkhen te, Thaa nei ngawl, cilesa mi a hi uh hi.\n20 Ahihang no ka it te awng, a thiangthobel na upna uh tung ah noma le noma inn bang in a khotak in ki sa vun a, Tha Thiangtho sung ah thungen vun,\n21 Pathian itna sung ah noma le noma ki keamcing in, i Topa Jesus Christ i hesuakna sia tawntung nuntakna atu in ngak tavun.\n22 Khentel thei na nei in, mi pawlkhat te tung ah hesuakna nei tavun:\n23 Cilesa deina taw a ki ninsak puansil nangawn ensan vun a, ngualdang te mei sung pan in dawkkik in; patau na taw hun vun.\n24 Tu in na liik ngawl natu in, hong keam thei a, ama minthanna mai ah lungdamna lianpi taw maw nei ngawl in note hong ap tu pa,\n25 Ama bek a ciim Pathian ahi Ngumpa tung ah minthanna, vangletna, thahatna le thuneina sia, a bo sa hun theampo sung, tu le a tawntung in om tahen. Amen.\n© 2020 Siyin KJV Bible Team